ΓΡΑΠΤΗ ΕΡΩΤΗΣΗ E-2289/97 υποβολή: Patricia McKenna (V) προς την Επιτροπή (2 Iουλίου 1997)

Θέμα: Συνδρομή της ΕΕ προς τον Οργανισμό Ενεργειακής Ανάπτυξης της Χερσονήσου της Κορέας (KEDO)

Η Ευρωπαϊκή Ένωση συμφώνησε να καταβάλλει 15 εκατομμύρια ECU ετησίως επί πέντε χρόνια στον Οργανισμό Ενεργειακής Ανάπτυξης της Κορεατικής Χερσονήσου (KEDO). Παράλληλα με τις συνδρομές των ΗΠΑ και της Ιαπωνίας, τα χρήματα θα χρησιμοποιηθούν για την κατασκευή δύο αντιδραστήρων ελαφρού ύδατος δυτικής τεχνολογίας (LWR) στη Βόρειο Κορέα, που σήμερα πλήττεται από λιμό.

Μία έκθεση της Ευρωπαϊκής Επιτροπής του Μαΐου 1997 με τίτλο «έκθεση δραστηριοτήτων σχετικά με τη χρήση της προβλεπόμενης κρατικής χρηματοδότησης του KEDO» - αναφέρει ότι»μέσω του KEDO, η ΕΕ μπορεί να στηρίξει την ειρήνη και τη σταθερότητα στην περιοχή» και ότι θα συμβάλει σημαντικά στη στήριξη των διεθνών στόχων περί μη διάδοσης και βελτίωσης της πυρηνικής ασφάλειας στη Κορεατική Χερσόνησο».

Με ποιά λογική η Επιτροπή κατέληξε στο συμπέρασμα ότι η κατασκευή πυρηνικών αντιδραστήρων σε μία χώρα που πλήττεται από λιμό θα συμβάλει στην περιφερειακή ειρήνη και τη σταθερότητα; Οι αντιδραστήρες που χρηματοδοτούνται από την ΕΕ θα παράγουν πλουτώνιο. Με ποιό τρόπο θα διασφαλίσει η ΕΕ ότι το παραγώμενο πλουτώνιο δεν θα παροχετεύεται για την κατασκευή πυρηνικών όπλων;

Έχουν άραγε επιλεγεί οι χώροι στους οποίους θα κατασκευασθούν οι αντιδραστήρες; Σε καταφατική περίπτωση, θα μπορούσε μήπως η Επιτροπή να παραθέσει λεπτομέρειες σχετικά με τη διαδικασία επιλογής των εν λόγω χώρων;

Αφ' ής στιγμής να κατασκευαστούν οι αντιδραστήρες, πώς θα διανέμεται η παραγόμενη ενέργεια, δεδομένου ότι η Βόρειος Κορέα δεν διαθέτει δίκτυο υψηλής τάσης; Προβλέπει άραγε η Επιτροπή να χρησιμοποιήσει η Νότιος Κορέα μέρος της παραγόμενης ενέργειας;

Τί σχέδια υπάρχουν δια τη διαχείριση των αποβλήτων που θα προκύψουν από τη λειτουργία των πυρηνικών αντιδραστήρων;

Γιατί η ΕΕ αποφάσισε να χρηματοδοτήσει την ανάπτυξη της πυρηνικής ενέργειας στη Βόρειο Κορέα αντί της εκεί ανάπτυξης Ανανεώσιμων Πηγών Ενέργειας; Η Βόρειος Κορέα διαθέτει επίσης σημαντικά αποθέματα άνθρακα. Μελέτησε άραγε η Επιτροπή προτάσεις για τη στήριξη της ανάπτυξης καθαρών μονάδων καύσης άνθρακα στην εν λόγω χώρα;

Απάντηση του Sir Leon Brittan εξ ονόματος της Επιτροπής (5 Σεπτεμβρίου 1997)

Το έργο του Οργανισμού Ενεργειακής Ανάπτυξης της Κορεατικής Χερσονήσου (KEDO) που αφορά αντιδραστήρα ελαφρού ύδατος (LWR) αποτελεί μιαν ουσιαστική συμβολή στην ειρήνη και τη σταθερότητα στην κορεατική χερσόνησο, καθώς είναι κομβικό στοιχείο για την υλοποίηση του συμφωνηθέντος πλαισίου, το οποίο συνυπέγραψαν οι Ηνωμένες Πολιτείες και η Βόρειος Κορέα στις 21 Οκτωβρίου 1994.

Αν δεν υπήρχε το συμφωνηθέν πλαίσιο, η Βόρειος Κορέα θα είχε αποσυρθεί από τη Συνθήκη για την αποτροπή της διάδοσης των πυρηνικών όπλων (NPT), χωρίς καμία συμφωνία διασφάλισης με τη Διεθνή Επιτροπή Ατομικής Ενεργείας (IAEA) για τον διεθνή έλεγχο των πυρηνικών δραστηριοτήτων της. Εκείνη την εποχή, η Βόρειος Κορέα είχε αναπτύξει έναν κύκλο πυρηνικών καυσίμων σε πλήρη λειτουργία, ο οποίος περιελάμβανε εγκαταστάσεις διαχωρισμού πλουτωνίου. Η κατάσταση προκαλούσε ιδιαίτερη ανησυχία από πλευράς πιθανότητας διάδοσης των πυρηνικών και πυρηνικής ασφαλείας, αλλά χάρη στο συμφωνηθέν πλαίσιο οι κίνδυνοι απετράπησαν.

Η απόφαση για την προμήθεια των αντιδραστήρων LWR ελήφθη στο πλαίσιο των διαπραγματεύσεων για το συμφωνηθέν πλαίσιο. Οι αντιδραστήρες που θα προμηθεύσει ο KEDO δεν συντείνουν στη διάδοση των πυρηνικών και είναι αρκετά ασφαλέστεροι σε σχέση με τους αντιδραστήρες γραφίτη, τους οποίους θα αντικαταστήσουν και τους οποίους η Κορέα θα θέσει εκτός λειτουργίας και θα αποσυναρμολογήσει, όπως προβλέπει το συμφωνηθέν πλαίσιο. Επιπλέον, βασικά πυρηνικά στοιχεία για τους νέους αντιδραστήρες θα παραδίδονται στη Βόρειο Κορέα μόνον εφόσον αυτή συμμορφώνεται πλήρως με τη συμφωνία διασφαλίσεων της IAEA, που περιλαμβάνει την ειρηνική και μη εκρηκτική χρήση όλων των πυρηνικών υλικών.

Όσον αφορά τον χώρο εγκατάστασης του LWR, ο KEDO εξέτασε την περιοχή Kumho, που αποτελεί την προτίμηση της Βορείου Κορέας, πλησίον της πόλεως Σίμπο στην επαρχία του Νότιου Χαμγκιόγκ. Ο KEDO θεωρεί ότι αυτή η εξέταση παρέχει επαρκή τεχνική βάση, ώστε η Βόρειος Κορέα να εκδώσει το απαραίτητο πιστοποιητικό παραλαβής του χώρου, παρέχοντας στον KEDO τη δυνατότητα να αρχίσει τις προκαταρκτικές δραστηριότητες επιτόπου.

Σχετικά με τη διανομή της ενέργειας, ο KEDO και η Βόρειος Κορέα έχουν συμφωνήσει ότι πριν την έναρξη λειτουργίας των αντιδραστήρων θα πρέπει να έχουν κατασκευαστεί δύο σταθερές πηγές παροχής ενέργειας εκτός του σταθμού και αντίστοιχα συστήματα μεταφοράς της. Τα συστήματα μεταφοράς για την παροχή αυτής της ενέργειας θα χρησιμοποιούνται επίσης για τη διανομή της ενέργειας που θα παράγει ο πυρηνικός σταθμός. Ακόμη, συμφωνήθηκε ότι την ευθύνη για την απόκτηση των απαιτούμενων συστημάτων μεταφοράς φέρει η Βόρειος Κορέα. Η παραγόμενη ενέργεια θα αποτελεί περιουσία της Βορείου Κορέας. Επομένως, το κατά πόσον μέρος αυτής της ενέργειας θα χρησιμοποιείται από τη Δημοκρατία της Κορέας εναπόκειται στη Βόρειο Κορέα να το αποφασίσει, σε συνεργασία με τη Δημοκρατία της Κορέας.

Η αποθήκευση και η διάθεση των ραδιενεργών αποβλήτων που θα παράγονται από τη λειτουργία των αντιδραστήρων πρέπει να είναι σύμφωνη με κώδικες και με προδιαγραφές ισοδύναμες με εκείνες της IAEA. Θα κατασκευαστούν εγκαταστάσεις αποθήκευσης ραδιενεργών αποβλήτων χαμηλής και μέσης ακτινοβολίας για τους δύο σταθμούς LWR. Ο KEDO και η Βόρειος Κορέα έχουν συμφωνήσει επίσης ότι θα συνεργάζονται για να επιτυγχάνουν την ασφαλή αποθήκευση και διάθεση των αναλωμένων καυσίμων. Εφόσον ζητηθεί από τον KEDO, η Βόρειος Κορέα θα εγκαταλείψει κάθε δικαίωμα ιδιοκτησίας επί των αναλωμένων καυσίμων και θα συμφωνήσει για τη μεταφορά τους εκτός της επικράτειάς της μέσω κατάλληλων εμπορικών συμβάσεων, μόλις αυτό θα είναι τεχνικώς εφικτό, αφού το καύσιμο καταστεί ανενεργό.

Όπως αναφέρθηκε προηγουμένως, ο KEDO εφαρμόζει το συμφωνηθέν πλαίσιο, με το οποίο απετράπησαν μείζονες κίνδυνοι όσον αφορά τη διάδοση των πυρηνικών και την πυρηνική ασφάλεια, τους οποίους θα είχε ως συνέπεια η ενδεχόμενη αποχώρηση της Βορείου Κορέας από την NPT και από το καθεστώς διασφαλίσεων της IAEA. Γι'αυτόν τον λόγο, η συμμετοχή της ΕΥΡΑΤΟΜ στον KEDO συμβάλλει στη διατήρηση της ειρήνης και της σταθερότητας στην περιοχή.

Η συμμετοχή της Κοινότητας στις εργασίες του KEDO δεν έχει συνέπειες στην παροχή ανθρωπιστικής συνδρομής στον πληθυσμό της Βορείου Κορέας. Στις 23 Μαΐου, η Επιτροπή ανήγγειλε τη χορήγηση επισιτιστικής βοήθειας συνολικής αξίας 46,3 εκατ. ECU, της οποίας η παράδοση θα πραγματοποιηθεί σε στενή συνεργασία με το Παγκόσμιο Επισιτιστικό Πρόγραμμα των Ηνωμένων Εθνών. Αυτό το έργο συμπληρώνεται με ενίσχυση των τομέων της δημόσιας υγείας και της διατροφής αξίας 9,5 εκατ. ECU και αποτελεί συνέχεια της βοήθειας ύψους περίπου 10 εκατ. ECU που έχει ήδη χορηγηθεί μετά τις πλημμύρες του 1995 και του 1996.